**Въпроси по организация на Дейност 2 по проект „Подкрепа за успех“**

**РУО – Силистра**

По сроковете:

1. *Докога трябва да приключат обученията?*

**Отговор:** Предвид срока за приключване на проекта и времето, необходимо за отчитане на дейността, крайният срок за провеждане на обученията е 30 юни 2021 година.

1. *До подаването на информацията до 20 април трябва ли вече да е избран обучител и датите да са потвърдени от него?*

**Отговор**: Съгласно т. 8.7. от Правилата, ЕОУП публикува на електронната платформа на проекта графиците на провеждане на обученията, изготвени от ТЕУП, а съгласно т. 9.10. същият график се публикува и на електронната страница на РУО. В изпълнение на т. 9.8 графиците за провеждане на обученията следва да бъдат координирани с обучаващите институции, като е необходимо изпратеният до 20 април график да бъде съгласуван с тях.

1. *Може ли да се променят датите след първия график, който ще представим?*

**Отговор:** Съгласно т. 8.7. от Правилата, ЕОУП публикува на електронната платформа на проекта графиците на провеждане на обученията, изготвени от ТЕУП, а съгласно т. 9.10. –същият график се публикува и на електронната страница на РУО. Във връзка с верността на публикуваната информация (на електронната платформа на проекта и на електронната страница на РУО) и тъй като графиците за провеждане на обученията следва да бъдат координирани с обучаващите институции, не би следвало вече съгласуваният и обявен график да се променя. При настъпила обективна необходимост ръководителят на проекта се информира за промените в графика и се посочват мотивите за това.

По форматите:

1. *Ще има ли общ модел на начина на оформяне на графиците, които искате с писмото?*

**Отговор:** Съгласно т. 8.3. ЕОУП изготвя и предоставя образците на формуляри, предвидени в настоящите правила.

1. *Ще има ли общ модел на справката за заявленията от директор към ТЕУП по т. 9.3?*

**Отговор:** Съгласно т. 8.3. ЕОУП изготвя и предоставя образците на формуляри, предвидени в настоящите правила.

По сформирането на групите

1. *Предметните групи по т. 2.2, 2.3 и 2.4 на Правилата по етапи ли са – прогимназиален и първи гимназиален отделно ли са или могат да се смесват?*

**Отговор:** Обученията са обвързани с прилагане на оценъчните инструменти по проекта, предназначени за определен клас по конкретни учебни предмети, затова разпределянето на педагогическите специалисти в групите отчита професионалната квалификация на включените в съответната група учители. Така например, в група за обучение на педагогически специалисти за начален етап следва да се включват ръководители на групи за обучение по български език и/или по математика за I – IV клас, а в група по БЕЛ – ръководители на групи за V – VII и/или V – ХI клас.

1. *Учителите от втори гимназиален етап само в обучения по т. 2.6 ли участват? Ако нямаме такава група, могат ли да участват към предметните групи по т. 2.2., 2.3 и 2.4?*

**Отговор:** Ако са заявени участия в групи по т.2.6., следва да се сформират групи с ръководители на допълнителни обучения за подготовка за ДЗИ, напр. по БЕЛ и по обществени науки, по математика и по природни науки и др. При невъзможност за сформиране на група по т. 2.6., няма пречка заявили за цитираната група учители да бъдат включвани в групи по т. 2.2., 2.3. или 2.4.

*8. Правилно ли разбираме, че училищата може да предложат за участник учител, който не е в проекта – т. 4?*

**Отговор:** Участието на педагогическите специалисти в обученията е уредено с т. 4, т. 13.3 и т. 13.4 от Правилата. Приоритетно се включват педагогическите специалисти, определени за ръководители на групи за допълнително обучение. При невъзможност за участие в определената група за обучение, ръководителят на група може да бъде заменен от друг педагогически специалист от същата професионална област.

По избора на ВУЗ

*9. Кой избира обучителното ВУ – ТЕУП или училището домакин?*

**Отговор:** В Раздел III. от Правилата и съгласно т. 9 организацията на обученията на педагогическите специалисти се създава, координира и контролира на регионално ниво от ТЕУП. Съгласно т. 9.7. ТЕУП избира обучаващите институции или организации, като се отчита близостта им до населените места, в които ще се провеждат обученията, когато обучението е присъствено.

*10. Как да разбираме посочените предметни области? Голяма част от тях не са като групите в т. 2.1 до 2.6 – „Педагогика и управление на образованието“, „Методика на обучението по литературата“, ФВС и др. Как да разберем за кои предмети имат подготвен обучител?*

**Отговор:** Групите за обучение на педагогическите специалисти, определени в т. 2, следва да са ориентир за училищата относно наличните в списъка на обучителите специалности. При осъществена комуникация съответното ВУ ще предложи конкретен сертифициран преподавател от дадена професионална област, който може да проведе съответното обучение.

*11. Когато групата е смесена от всички предмети, напр. по природни науки, как избираме обучаващ ВУЗ – трябва да предлага обучение по всички предмети ли? Или съдържанието на обучението е по-общо?*

**Отговор:** При сформирана напр. група с учители по природни науки, обучителят на групата е един и следва да е специалист по една от природните науки.

По организацията от училището домакин

*12. Има ли вероятност училищата домакини да получат авансови суми за заплащане на обученията?*

**Отговор:** Прилагат се определените принципи за финансиране по проекта. Да, съгласно Указанията за изпълнение на дейностите по проекта (чл. 107, ал. 2), авансът ще е в размер до 30% за училището домакин за обученията по дейност 2. Авансът ще се предостави срещу изготвените от ТЕУП списъци на сформираните групи и графика за провеждане на обученията.

*13. Според т. 13.8. пътуващият участник**е командирован от своя директор. Този разход обаче се плаща от училището домакин (т. 20), което няма командировъчната заповед, издадена и приключена в своето счетоводство. С какви документи се доказва този разход – само билети ли? Може ли в брой да се изплащат билетите на учителите?*

**Отговор:** В случаите на присъствено обучение в издадените от училищата заповеди за командировка на педагогическите специалисти следва да се посочи, че разходите ще бъдат за сметка на училището домакин.

След заверка на командировъчната заповед от училището домакин/хотела/мястото на провеждане на обучението, същата, заедно с разходооправдателните документи за пътните разходи, се представя на училището домакин, определено в командировъчната заповед да изплаща разходите.

В случай че следва да се изплатят пътни разходи срещу двупосочен билет, тогава се прави копие на билета, което остава в училището домакин. След завръщане в населеното място билетите оригинал се събират от директора на училището, командировал лицата, и се предават на училището домакин.

*14. Какво означава т. 14.2. „ …. При необходимост предоставя на обучителите технически средства, интернет свързаност и техническа поддръжка на онлайн среда за обезпечаване на непрекъснатост на процеса на синхронно обучение на педагогическите специалисти, включени в групата.“?*

**Отговор:** Съгласно т. 14.2. от Правилата директорът на училището домакин, в което се провеждат обучения на педагогическите специалисти,трябвада осигури условия за провеждане на обучението – при присъствено обучение осигурява мястото за провеждане на обучението, а в случаите на синхронно обучение от разстояние в електронна среда – при необходимост предоставя на обучителите технически средства, интернет свързаност и техническа поддръжка на онлайн среда за обезпечаване на непрекъснатост на процеса на синхронно обучение на педагогическите специалисти, включени в групите. Такава необходимост би възникнала, ако е договорено обучителят да провежда обученията от разстояние в електронна среда от училището домакин. В този случай училището му осигурява напр. достъп да компютър, интернет връзка, пароли за достъп, линкове за участниците в онлайн обучението и пр. Всичко това отчита наличните условия и възможностите на двете страни и следователно се договаря в договора.

**Въпроси РУО-Разград**

*1. Директори на училища, работещи по проекта, могат ли да се включат в планираните обучения по Дейност 2 от проекта? (не са ръководители на групи)*

**Отговор:** Участието на педагогическите специалисти в обученията е уредено с т. 4, т. 13.3 и т. 13.4 от Правилата. Приоритетно се включват педагогическите специалисти, определени за ръководители на групи за допълнително обучение. При невъзможност за участие в определената група за обучение, ръководителят на група може да бъде заменен от друг педагогически специалист от същата професионална област, включително и от директора на училището като педагогически специалист, ако няма други желаещи за участие.

*2. Училище, което е работило по проекта и е включено в заповедта на министъра, но към момента няма формирани групи, може ли да предложи учители за обучение по Дейност 2?*

**Отговор:** Организацията на обученията на педагогическите специалисти се създава, координира и контролира на регионално ниво от ТЕУП съгласно раздел III. от Правилата. ТЕУП сформира групите за обучение на педагогически специалисти при спазване на изискванията, посочени в т. 5, и определения от ЕОУП брой групи. Включването на педагогически специалисти от училище, което съгласно заповед на министъра на образоването и науката участва в проекта, но в момента няма действащи групи за допълнително обучение, е допустимо само по изключение в случай, че не може да бъде достигнат определеният от ЕОУП брой групи за областта.